b"\n_START_ARTICLE_\nLuigi Luca Cavalli-Sforza\n_START_SECTION_\nBiografia\n_START_PARAGRAPH_\nVa n\xc3\xa9ixer el 25 de gener de 1922 a la ciutat de G\xc3\xa8nova. Va iniciar els seus estudis universitaris de biologia a la Universitat de Tor\xc3\xad sota les ordres de Giuseppe Levi, el 1939 es trasllad\xc3\xa0 a la Universitat de Pavia, universitat en la qual es gradu\xc3\xa0 el 1944. _NEWLINE_Ampli\xc3\xa0 els seus estudis a la Universitat de Cambridge, i posteriorment es dedic\xc3\xa0 a la doc\xc3\xa8ncia a les universitats de Mil\xc3\xa0, Parma i Pavia. El 1971 es trasllad\xc3\xa0 als Estats Units d'Am\xc3\xa8rica per esdevenir professor a la Universitat de Stanford, de la qual avui en dia n'\xc3\xa9s professor em\xc3\xa8rit. L'any 1993 fou guardonat amb el Premi Internacional Catalunya atorgat per la Generalitat de Catalunya juntament amb el soci\xc3\xb2leg Edgar Morin; el 1999 fou guardonat amb el Premi Balzan de la ci\xc3\xa8ncia dels or\xc3\xadgens humans.\n_START_SECTION_\nRecerca cient\xc3\xadfica\n_START_PARAGRAPH_\nInicialment interessat en els bacteris, el 1952 inici\xc3\xa0 la seva recerca sobre les dades demogr\xc3\xa0fiques de la poblaci\xc3\xb3, utilitzant els par\xc3\xa0metres de les dispenses eclesi\xc3\xa0stiques i els matrimonis consanguinis._NEWLINE_Durant la seva estada a Stanford col\xc2\xb7labor\xc3\xa0 amb l'arque\xc3\xb2leg Albert Ammerman en la recerca de l'extensi\xc3\xb3 cultural del neol\xc3\xadtic, utilitzant en el seu estudi els marcadors gen\xc3\xa8tics existents al llarg de la hist\xc3\xb2ria per fer front a les poques restes arqueol\xc3\xb2giques existents. A partir de la d\xc3\xa8cada del 1980 utilitz\xc3\xa0, aix\xc3\xad mateix, aquelles dades provinents de la ling\xc3\xbc\xc3\xadstica comuns a les de la gen\xc3\xa8tica._NEWLINE_Cavalli-Sforza ha estat un dels primers genetistes a preguntar-se si els gens de l'home modern encara contenen el rastre de la hist\xc3\xb2ria de la humanitat. Inici\xc3\xa0 un nou camp de recerca en la demografia mitjan\xc3\xa7ant l'estudi dels grups sanguinis de la poblaci\xc3\xb3, anomenat gen\xc3\xa8tica de poblacions. Els seus estudis han perm\xc3\xa8s estudiar els moviments migratoris de la poblaci\xc3\xb3 en el passat."